雜詩  其一六
作者：李復
朝代：宋

paragraphs: 黄河走東溟，不知幾萬里。
奔騰鼓風雷，勢欲卷厚地。
百川隨呼吸，渾渾失氣類。
正德不可亂，橫絕見清濟。
詭士富縱橫，機辯回天地。
觀其投說時，揣摩探人意。
高論未能窺，茫然何所試。
彷彿一隙開，洶湧驚濤起。
陰闔拒其惡，陽開示其喜。
危冠揖時君，擔簦擅國勢。
六印黄金多，雙璧連城貴。
歲晚客子來，傾變心若死。